作者：晁端礼
词牌/韵律：玉女摇仙佩

paragraphs: 宫梅弄粉，御柳摇金，又喜皇州春早。
盛世生贤，真仙应运，当日来从三岛。
车马喧青晓。
看千锺赐饮，中人传诏。
最好是、芝兰并砌，鸣佩腰金，彩衣相照。
炉烟袅。
高堂半卷珠帘，神仙飘缈。
须信槐庭荫美，凤沼波澄，屈指十年三到。
九叙重歌，元圭再锡，已把成功来告。
四海瞻仪表。
庆君臣会集，诗符天保。
况自有、仙风道骨，玉函金篆，阴功须报。
方知道。
八千岁月椿难老。